text: Chokeret: 89 huller efter hagl i huset
  02 januar 2014 kl. 15.40
  Kim Christensen og hans familier frygter for palæstinensiske jægere, der har lejet jagten på marken ved siden af deres ejendom ved Grindsted. 89 huller efter vildfarne hagl taler deres tydelige sprog.
  - Det var min kone, der opdagede det, da hun kom ud med børnene. Jeg blev fuldstændig chokeret, siger Kim Christensen til TV SYD.
  Familien føler sig meget utrygge. De har oplevet, at de palæstinensiske jægere har skudt til mål efter trøjer, som kastes op i luften.
  - Når man går på jagt, er det vel ikke for at skyde rundt om sig efter den slags, siger Kim Christensen.
  
  Politiet havde ikke tid
  Facaden og garageporten bærer tydeligt præg af jægernes manglede færdigheder. I mange af hullerne sidder stadig hagl.
  Hullerne kom efter skyderier den 29. december. Kim Christensen meldte jægerne til politiet, der kom ud senere på dagen, for at undersøge sagen nærmere.
  Politiet har talt med de involverede i sagen, og er nu i gang med at efterforske sagen.
  Parret tør ikke længere lade deres mindste barn sove udendørs i barnevognen. Og den store dreng, som ofte er med i udhuset, hvor Kim Christensen reparerer biler, er også i farezonen.
  - Flere hagl er gået gennem garageporten, forklarer Kim Christensen.
  Hverken politiet eller manden, der har lejet jagten ud på marken, ønsker at medvirke på tv i indslaget.
  